Il-President Franċiż Francois Hollande qal li qed jaffaċċja “mument diffiċli” fil-ħajja privata tiegħu wara l-pubblikazzjoni tal-allegazzjonijiet dwar relazzjoni mal-attriċi Franċiża Julie Gayet li dehru fir-rivista Closer il-ġimgħa l-oħra. Huwa qed jirrifjuta li jwieġeb għall-mistoqsijiet tal-ġurnalisti u qed jinsisti li “kwistjonijiet privati għandhom jiġu ndirizzati b’mod privat”. Il-President Franċiż kien qed jitkellem fl-ewwel konferenza tal-aħbarijiet minn meta ħarġu l-allegazzjonijiet dwar ir-relazzjoni tiegħu mal-attriċi Franċiża. Huwa qal li se jiċċara l-pożizzjoni ta’ Valerie Trierweiler bħala l-first lady Franċiża qabel imur l-Istati Uniti fi Frar. Il-Konferenza tal-ahbarijiet li qed issir illum wara nofsinhar għandha bħala tema l-ekonomija tal-pajjiż iżda bħal ma kien mistenni, l-ġurnalisti preżenti qed jieħdu l-okkażjoni biex jibbumbardjaw lill-President Hollande b’mistoqsijiet dwar il-ħajja privata tiegħu. S’issa Hollande qatt ma ċaħad l-allegazzjonijiet tal-magazine Closer iżda minflok ipprotesta għall-mod kif il-magazine invada l-ħajja privata tiegħu. Is-sieħba ta’ Hollanda Valerie Trierweiler, li hija meqjusa bħala l-First Lady ta’ Franza allavolja mhumiex miżżewġin, tinsab l-isptar wara li ddaħlet nhar il-Ġimgħa li għaddiet meta jidher li l-aħbarijiet li kienu ħerġin dwar is-sieħeb tagħha Hollande ixxokjawha tant li kellha bżonn il-kura. Hemm rapporti fl-istampa Franċiża li qed jindikaw li Trierweiler jista’ jkun li qed taħsibha jekk taħfirx lil Hollande.